Összefoglalás a 12. tanulmányról
A bölcs ember alázatos

„Boldogok a lelki szegények, mert övék a mennyeknek országa” (Mt 5,3)
A lelki szegényeket azért mondja Jézus boldogoknak, mert ők felismerik lelki szegénységüket, és érzik, hogy megváltásra van szükségük. Ennek az állapotnak a tudata magában hordja az Isten és embertársaink iránti alázatot. Egy ilyen példa előttünk Mózes szelídsége, ám a világ legszelídebb embere mégis a názáreti Jézus Krisztus volt. Ő arra biztatott, hogy tőle tanuljunk szelídséget és igazi alázatot. A Példabeszédek könyvének írói között Agur is egy szerény és alázatos személyiség volt. Távol állt tőle az öndicsőítés, inkább lekicsinylően szólt magáról, és roppant alázatosan. Próféciát is mondott a mennyből leszálló Messiásról, aki a Teremtő, és Isten Fia. Erőteljes hangsúlyt helyezett a bolond és a bölcs ember jellembeli különbözőségének elemzésére, hiszen úgy kortársainak, mint a végidőben élő Laodicea népének is szüksége van a pozitív és negatív esetekből levonható tanulságokra.

Tanulmányunk reflektorfénybe helyezte a királyság házával büszkélkedő Nabukodonozor királyt, a gőgös Nábált, a felfuvalkodott farizeust. Az alázatnak sok ellentéte van. Ezek közül a hibás jellemvonások közül sajnos bármelyiket felfedezhetjük magunkban. Egyetlen védelmünk, ha alázatosan Istennel éljük az életünket, szakadatlan összeköttetésben az Úrral, mert így szüntelenül mélyül fogalmunk, ismeretünk hatalmáról, fenségéről, értünk hozott áldozatáról. Mózeshez és János apostolhoz hasonlóan Agur sem javasolta, hogy Isten beszédéhez bármit is hozzá tegyünk. Az a helyes, ha elfogadjuk a leírt kinyilatkoztatást úgy, amint kaptuk azt. Imádságában nem kért se szegénységet, se gazdagságot, nehogy valamiféle vétekbe essen körülményei miatt.

Miközben a Példabeszédek könyvének 30. fejezete az alázat elsajátítására bátorít, ugyanakkor egy komoly figyelmeztetést is ad az ellentétes viselkedésformákra vonatkozólag, mint a szülőkre mondott átok, az önigazultság, a másokkal szembeni megvető viselkedés és annak következményeivel kapcsolatban. Agur azt is megfigyelte, hogy a természetben élő állatokat sem szabad lenézni, vagy megvetni. Ők is Isten teremtményei, nekik is adott lényükhöz és létük szükségleteihez mérten bölcsességet, értelmi és érzelmi képességeket. Sokszor még mi magunk is tanulhatunk tőlük. Mélységes és fenséges dolog az élet, amit kellő alázattal és tisztelettel kell megközelítenünk. A bennünket körülvevő természet olykor megszokott, mégis gyakran titokzatos dolgai is késztessenek mélységes alázatra, hogy úgy tudjunk bánni másokkal, ahogy mi is szeretnénk, ha velünk bánnának. Segítsen ehhez minket a Jó Isten, az ő kegyelméből!

Ámen.

